**Ministru kabineta noteikumu projekta “Grozījumi Ministru kabineta 2014.gada 25.marta noteikumos Nr.156 “Būvizstrādājumu tirgus uzraudzības kārtība”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2014.gada 25.marta noteikumos Nr.156 “Būvizstrādājumu tirgus uzraudzības kārtība”” (turpmāk – noteikumu projekts) ir izstrādāts atbilstoši Būvniecības likuma 5.panta pirmās daļas 10.punkta un likuma “Par atbilstības novērtēšanu” 7.panta otrās daļas deleģējumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2014.gada 25.marta noteikumu Nr.156 “Būvizstrādājumu tirgus uzraudzības kārtība” 30.1 punkts nosaka, ka būvizstrādājumiem, uz kuriem attiecināmi šo noteikumu 1. pielikumā minētie Latvijas valsts standarti, atbilstību novērtē saskaņā ar vienu no šo noteikumu 2. pielikumā norādītajām atbilstības novērtēšanas sistēmām, kas noteikta attiecīgajā standartā. Stiegrojuma tērauds ir viens no šādiem būvizstrādājumiem, uz to ir attiecināms Latvijas valsts standarts LVS 191-1:2012 “Tērauds betona stiegrošanai. 1. daļa: Metināmi un nemetināmi taisni stieņi, rituļi un attīta rituļa izstrādājumi. Tehniskie noteikumi un atbilstības novērtēšana” (turpmāk – *Standarts LVS 191-1*).Patērētāju tiesību aizsardzības centrs (turpmāk – *PTAC*), realizējot būvizstrādājumu tirgus uzraudzību būvlaukumos, novēroja, ka Latvijas tirgū piedāvātais stiegrojuma tērauds, ko ražo citu valstu ražotāji, tiek ražots pēc attiecīgo valstu standartiem. Standarts *LVS 191-1* paredz, ka gadījumā, ja stiegrojuma tērauds nav ražots pēc *LVS 191-1*, tad, lai piegādātājs varētu apliecināt stiegrojuma tērauda atbilstību standarta *LVS 191-1* prasībām, piegādātājamjātestē katra partija, kas rada papildus finansiālu slogu. Kā pierādīja PTAC 2015.gadā veiktie stiegrojuma tērauda testēšanas rezultāti, Latvijas tirgū pieejamais stiegrojuma tērauds atbilst *LVS 191-1* prasībām, neskatoties uz to, ka netiek ražots pēc *LVS 191-1*. Turklāt arī citu valstu ražotāji stiegrojuma tēraudam pievienotajos dokumentos (sertifikāti, testēšanas ziņojumi u.tml.) norāda tās pašas īpašības, ko prasa deklarēt standarts *LVS 191-1*. Eiropas Savienībā nav noteiktas vienotas prasības stiegrojuma tēraudam, katrai dalībvalstij ir tiesības nacionālajā līmenī noteikt regulējumu attiecībā uz stiegrojuma tērauda kvalitātes prasībām un izmantošanu būvniecības procesā, tostarp izstrādājot nacionālo standartu un nosakot tā obligāto piemērošanu. Vienlaicīgi valsts var noteikt arī cita veida prasības vai vispār atturēties no prasību definēšanas. Patreiz Latvijā ir izveidojusies situācija, ka vienīgi KVV “Liepājas metalurgs” ir izgājis atbilstības pārbaudes procesu un saņēmis savas produkcijas atbilstības sertifikātu. Pēc KVV “Liepājas metalurgs” darbības apturēšanas tirgū nav pieejams stiegrojuma tērauds, kura atbilstība Latvijas standartam būtu novērtēta. Būvuzņēmēji, lai gan iegādājas būvizstrādājumus, kas atbilst Norvēģijas, Vācijas, Zviedrijas, Somijas standartiem, un nodrošina tādas pašas kvalitātes un drošības prasības, ir spiesti veikt katras stiegrojuma tērauda partijas atbilstības Standartam LVS 191-1 novērtējumu. Eiropas Savienības dalībvalstīs darbojošies standarti satur līdzvērtīgas prasības attiecībā uz stiegrojuma tērauda kvalitāti un īpašībām, līdz ar to, prasība katru stiegrojuma tērauda kravu novērtēt atbilstoši Latvijas standarta prasībām nav lietderīga un rada birokrātisku slogu, kas kavē būvniecības procesu un rada zaudējumus. Ekonomikas ministrijas izveidotā darba grupa, kurā piedalījās nozares eksperti, tostarp būvmateriālu ražotāji, izplatītāji, konstrukciju projektētāji, būvdarbu veicēji, Patērētāju tiesību aizsardzības centra pārstāvji, pārbaudot Eiropas Ekonomikas zonas dalībvalstu regulējumu un novērtējot prasības stiegrojuma tēraudam, nāca pie secinājuma, ka nav pamata uzskatīt, ka stiegrojuma tērauda produkcija, kas tiek saražota atbilstoši Eiropas Ekonomikas zonas dalībvalstu standartiem būtu sliktākas kvalitātes un nenodrošinātu drošības un ilgtspējas prasības.Noteikumu projektā paredzēts atļaut būvdarbos izmantot stiegrojuma tēraudu, kurš ir ieguvis atbilstības novērtējumu Eiropas Ekonomikas zonas dalībvalstu standartam un atbilst izvirzītajām minimālajām prasībām. Atbilstība noteiktajām prasībām tiks vērtēta, pārbaudot stiegrojuma tērauda ražotāja izsniegtos dokumentus. Noteikumu projektā ir noteiktas šādas stiegrojuma tērauda tehniskās klases: B400B, B500A, B500B, B500C, B550B. Būvdarbu veicējs būvlaukumā veiks stiegrojuma tērauda raksturlielumu salīdzināšanu un noteiks tehnisko klasi atbilstoši Noteikumu 3.pielikumā noteiktajai klasifikācijai.Noteikumu projekts ir pagaidu risinājums. Tiklīdz KVV “Liepājas metalurgs” atsāks stiegrojuma tērauda ražošanu tādā apjomā, kas nodrošinās Latvijas būvniecības industrijas vajadzības, Standarts LVS 191-1 tiks atjaunots piemērojamo standartu sarakstā.  |
| 3. | Projekta izstrādē iesaistītās institūcijas | Ekonomikas ministrija, Patērētāju tiesību aizsardzības centrs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz būvizstrādājumu ražotājiem, importētājiem un izplatītājiem, kas piedāvā būvizstrādājumus Latvijas tirgū. |
| 2. | Tiesiskā regulējuma ietekme uz tautsaimniecību un administratīvo slogu | Ar grozījumiem tiks likvidēts nepamatots birokrātiskais slogs, vienlaicīgi saglabājot kvalitātes un drošības garantijas. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai iesaistītu sabiedrību Noteikumu projekta izstrādē, Ekonomikas ministrija izveidoja neformālu darba grupu, kurā tika iesaistīti pārstāvji no Būvmateriālu ražotāju asociācijas, Latvijas Būvkonstrukciju projektētāju asociācijas, Latvijas Būvuzņēmēju partnerības un Patērētāju tiesību aizsardzības centra. |
| 2. | Sabiedrības līdzdalība projekta izstrādē | Sabiedrības līdzdalība tika nodrošināta Noteikumu projekta izstrādes gaitā. |
| 3. | Sabiedrības līdzdalības rezultāti | Noteikumu projekts tika izstrādāts, ņemot vērā sabiedrības viedokli par nepieciešamajiem grozījumiem normatīvajā aktā. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patērētāju tiesību aizsardzības centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jauna institūcija netiek veidota, kā arī netiek paredzēta esošu institūciju likvidācija vai reorganizācija. |
| 3. | Cita informācija | Nav |

Iesniedzējs:

Ministru prezidenta biedrs,

ekonomikas ministrs       A.Ašeradens

Vīza:

Valsts sekretārs             J.Stinka

Mālnieks 67013086

Andris.Malnieks@em.gov.lv